**Március 16-tól a következőkben részletezett működési rendre áll át az iskola.**

1. Csak a kötelező foglalkozásokat tartjuk meg, ide értendők a fakultációs órák is. Elmaradnak a szakkörök (a latin is), a tömegsport foglalkozások, énekkar, filmklub stb.

2. A gyerekek a tanítás után hagyják el az épületet. Napközit mind az alsó tagozaton, mind az 5-6. évfolyamon csak azon tanulóknak biztosítunk, akiknek a szülei ezt igénylik.

3. A terembérlők délután nem tarthatnak foglalkozásokat: sportolók, színi tanoda stb.

4. Mától folyamatosan különféle kézfertőtlenítőket helyezünk el az épületben. Kérjük ezek ésszerű használatát.

5. Nem tartjuk meg a nevelési értekezleteket és szülői fogadóórákat.

6. A korábban március 19-20-ra kihirdetett napirend továbbra is érvényben marad.

7. Nagy létszámunk miatt tantestületi értekezletet sem javasolt tartani, csak az e-mailes kommunikáció működőképes. Ezért minden kollégát arra kérünk, hogy az iskolai elektronikus levélcímét rendszeresen nézze. Ha munkaidőn kívül erre nincs lehetősége, a leveleket irányíttassa át a magán címére Temesi Andrással.

8. Ha a szülők a veszélyeztetettség miatt tartják otthon a gyerekeket, a hiányzásokat normál, szülői igazolásként kérjük könyvelni. A jogszabályokban leírt megengedett éves hiányzási keretet nem tartjuk mérvadónak. Erről később pontosabban is rendelkezünk.

9. AMENNYIBEN az iskolákat bezárják, igyekszünk távoktatási lehetőségeket használni. Ennek lehetőségei:

- minden kolléga diákokkal eddig használt csatornái, felületei (e-mail csoportok, internetes közösségi csoportok stb.),

- Canvas rendszer. A gimnáziumi korosztályban ez a legegyszerűbb módja diákjaink online elérésének, mert minden tanulónak és tanárnak van erre a tanévre érvényes regisztrációja. Azon kollégáknak, akik élnek ezen e-Learning rendszer használatával, de még nem próbálták ki vagy bizonytalanok a használatában, belső képzést szervezünk. Ennek időpontja, ha március 16-tól bezárják az iskolát, és a tanárok számára megengedett lesz az épületbe való bejárás: március 16. (hétfő) 10 óra. Amennyiben jövő héten még járunk iskolába, ennek időpontja: március 18. (szerda) 15.15. Még a hétvégén küldünk a Canvas használatával kapcsolatos összefoglalót.

- egyéb online oktatási lehetőségek (webináriumok): az előző pontban említett időpontokban megszervezzük ezek megismerésének lehetőségeit a tanároknak.

- az alsó tagozaton a diákok elérését és távoktatását a szülőkkel használt csatornákon tartjuk lehetségesnek.

- a jövő hétre az igazgatóság kidolgozza a tanulók és szüleik felé a távoktatás esetén elvárt kötelezettségeket.

- azok a kollégák, akik otthon nem rendelkeznek internet-hozzáféréssel vagy számítógéppel, vagy az ezekhez való hozzáférése korlátozott, keressék meg az igazgatóságot.

2020. március 13. Láng György